SURUNKALI ALKOGOLIZM VA GIYoHVANDLIK KASALIGA ChALINGAN BEMORLARNI DAVOLASh UChUN IXTISOSLAShTIRILGAN DAVOLASh-PROFILAKTIKA MUASSASALARI TARMOG‘INI KENGAYTIRISh TO‘G‘RISIDA

Vazirlar Mahkamasining “Fuqarolarning hayoti va sog‘lig‘iga qarshi qaratilgan jinoyatlarning oldini olish yuzasidan qo‘shimcha chora-tadbirlar to‘g‘risida” 1999-yil 15-martdagi 113-son qarorini bajarish yuzasidan va surunkali alkogolizm yoki giyohvandlik tarqalishining oldini olish, bunday kasalliklarga chalingan bemorlarga tashxis qo‘yish va ularni davolash sifatini oshirish maqsadida Vazirlar Mahkamasi qaror qiladi:
 1. Surunkali alkogolizm yoki giyohvandlik kasaliga chalingan bemorlarni majburiy davolash bo‘yicha narkologiya tibbiyot tarmog‘ini kengaytirish va ixtisoslashtirilgan davolash-profilaktika muassasalari (kasalxonalar tarkibida bo‘limlar) tashkil etish bo‘yicha topshiriq xarajatlar “Sog‘liqni saqlash” sohasi bo‘yicha ajratiladigan mablag‘lar hisobiga kiritilgan holda ilovaga* muvofiq tasdiqlansin.
 2. O‘zbekiston Respublikasi Sog‘liqni saqlash vazirligi Birinchi Toshkent tibbiyot institutining bo‘sh turgan 12-yotoqxonasi binosida “Sog‘liqni saqlash” sohasi bo‘yicha yo‘naltiriladigan budjet mablag‘lari doirasida, mavjud tibbiyot muassasalarini qayta tashkil etish hisobiga 1999-yil 1-dekabrgacha Respublika narkologiya markazini tashkil etsin;
 Respublika narkologiya markazi to‘g‘risidagi nizomni ishlab chiqsin va tasdiqlasin, quyidagilarni uning asosiy vazifalari etib belgilasin:
 surunkali alkogolizm yoki giyohvandlikning tarqalishini va bunday kasalliklarga chalingan bemorlarga tibbiy yordam ko‘rsatish darajasini tahlil qilish;
 surunkali alkogolizm yoki giyohvandlikka chalingan bemorlarga sifatli davolash-profilaktika va maslahat yordami ko‘rsatish;
 narkologiya tibbiy yordam sohasida yuqori malakali tibbiyot xodimlari tayyorlash;
 surunkali alkogolizm yoki giyohvandlikka chalingan bemorlarni majburiy davolash bo‘yicha narkologiya tibbiyot muassasalariga va ixtisoslashtirilgan davolash-profilaktika muassasalariga metodik va tashkiliy yordam ko‘rsatish;
 narkologiya xizmatini takomillashtirish yuzasidan takliflar ishlab chiqish va surunkali alkogolizm yoki giyohvandlikning oldini olish va bunday kasalliklarga chalingan bemorlarni davolashni tashkil etish ustidan nazorat qilish.
 3. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari:
 narkologiya tibbiyot tarmog‘ini kengaytirish va uning negizida surunkali alkogolizm yoki giyohvandlikka chalingan bemorlarni majburiy davolash uchun ixtisoslashtirilgan davolash-profilaktika muassasalari (kasalxonalar tarkibida bo‘limlar) tashkil etish bo‘yicha mazkur qaror bilan tasdiqlangan topshiriqning bajarilishini ta’minlasinlar;
 “Sog‘liqni saqlash” sohasi bo‘yicha budjet parametrlari doirasida ixtisoslashtirilgan davolash-profilaktika muassasalari (bo‘limlar)ni tuzatish va rekonstruksiya qilishni hamda ular huzurida O‘zbekiston Respublikasi Ichki ishlar vazirligining talablariga muvofiq qo‘riqlash tizimlari samarali faoliyat ko‘rsatishini nazarda tutsinlar.
 4. O‘zbekiston Respublikasi Ichki ishlar vazirligi alkogolizm yoki giyohvandlikka chalingan bemorlarni majburiy davolash uchun ixtisoslashtirilgan davolash-profilaktika muassasalari (bo‘limlar) ishonchli qo‘riqlanishini tashkil etsin.
 5. “O‘zteleradio” kompaniyasi, O‘zbekiston Milliy axborot agentligi Sog‘liqni saqlash vazirligi bilan birgalikda alkogolizmning surunkali shakllarining, giyohvand moddalar va boshqa psixofaol moddalar iste’mol qilishning oldini olishda sog‘lom turmush tarzining hal qiluvchi ahamiyatini ommaviy axborot vositalarida keng yoritsinlar.
 6. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari H. Karomatov zimmasiga yuklansin.